กรมฝนหลวงและการบินเกษตร กระทรวงเกษตรและสหกรณ์ เร่งปฏิบัติการฝนหลวงเพื่อเพิ่มปริมาณน้ำในเขื่อนให้เพียงพอต่อความต้องการใช้
กรมฝนหลวงและการบินเกษตร กระทรวงเกษตรและสหกรณ์ เร่งปฏิบัติการฝนหลวงเพื่อเพิ่มปริมาณน้ำในเขื่อนให้เพียงพอต่อความต้องการใช้    นายสุรสีห์ กิตติมณฑล อธิบดีกรมฝนหลวงและการบินเกษตร เปิดเผยว่า ขณะนี้สถานการณ์ภัยแล้งกระจายตัวเป็นวงกว้าง ส่งผลกระทบให้เขื่อนและอ่างเก็บน้ำขนาดใหญ่มีปริมาณน้ำน้อยกว่าร้อยละ 30 มีจำนวน 22 แห่ง เขื่อนและอ่างเก็บน้ำขนาดกลาง จำนวน 160 กว่าแห่ง กรมฝนหลวงฯ ได้ตั้งหน่วยปฏิบัติการฝนหลวง กระจายอยู่ในทุกภูมิภาคของประเทศ จำนวน 11 หน่วยปฏิบัติการ ได้แก่ ภาคเหนือ ที่ จ.เชียงใหม่ จ.ตาก พื้นที่ภาคกลาง ที่ จ.ลพบุรี จ.ราชบุรี พื้นที่ภาคตะวันออกเฉียงเหนือ ที่ จ.ขอนแก่น จ.นครราชสีมา จ.อุบลราชธานี พื้นที่ภาคตะวันออกที่ จ.สระแก้ว และพื้นที่ภาคใต้ที่ ยังคงตั้งหน่วยปฏิบัติการฯ จ.ประจวบคีรีขันธ์ จ.สุราษฎร์ธานี และ จ.สงขลา เช่นเดิม โดยในวันนี้(22 มิถุนายน 2562)เป็นต้นไป กรมฝนหลวงและการบินเกษตร จะปรับแผนการตั้งหน่วยปฏิบัติการฝนหลวงเพิ่มเติมขึ้นอีก 1 หน่วย ที่ จ.สุรินทร์ เนื่องจากในพื้นที่ภาคตะวันออกเฉียงเหนือ เป็นพื้นที่กว้างขวางและเป็นพื้นที่เกษตรอาศัยน้ำฝน ซึ่งอาจส่งผลกระทบให้ในพื้นที่ขาดแคลนน้ำเพื่อการทำการเกษตร และการอุปโภคบริโภคของประชาชนได้ กรมฝนหลวงและการบินเกษตร จึงปรับแผนปฏิบัติการฯ ในพื้นที่ดังกล่าว เพื่อให้เพียงพอต่อความต้องการ และช่วยเหลือพื้นที่การเกษตรไม่ให้ได้รับความเสียหาย และภายในกรกฎาคม เป็นต้นไป จะตั้งหน่วยปฏิบัติการฝนหลวงเพิ่มอีก 1 หน่วย ที่ จ.พิษณุโลก ประชาชนสามารถติดตามข้อมูลข่าวสารการปฏิบัติการฝนหลวงและแจ้งข้อมูลได้ที่ Facebook กรมฝนหลวงและการบินเกษตร